નટવરસિંહજી રાજકુમાર કોલેજમાં અભ્યાસ કરતા હતા ત્યારે મહાકવિ ન્હાનાલાલ ત્યાં અધ્યાપક તરીકે સેવા આપતા હતા. રાજવી તથા કવિ વચ્ચે સ્નેહાદરનો સંબંધ સંબંધ આજીવન રહ્યો હતો. કવિ તથા ગુરુ તરફની લાગણી બતાવવા માટે નટવરસિંહજી જાતે મહાકવિને સત્કારવા પોરબંદર રેલવે સ્ટેશન પર હાજર રહેલા હતા. કવિગુરુ ટાગોર ૧૯૨૩માં પોરબંદર આવ્યા ત્યારે આ રાજવી પોરબંદરના દરિયા કિનારે કવિગુરુનો સત્કાર કરવા જાતે હાજર રહેલા હતા. નટવરસિંહજીને એક સૌજન્યપૂર્ણ તથા શીલભદ્ર રાજવી તરીકે અનેક લોકો યાદ કરતા રહેશે તે નિર્વિવાદ છે. જ્યારે જ્યારે સુશાસનની તથા શાસકની સામાન્ય લોકો તરફની સંવેદનશીલતાની વાત થશે ત્યારે નટવરસિંહજી જેઠવાની સ્મૃતિ સૌને થયા કરશે. રાજ્યો ગયા પરંતુ નટવરસિંહજી તરફનો આદરભાવ સદાકાળ ટકી રહે તેવો મજબૂત છે.